La regidoria d'Activitat Física, Salut i Esports presenta la programació d'Alternatura per a primavera-estiu
22 de març 2024

![](/media/anddf4tt/img_8154_c.jpg?width=850&height=566.6666666666666)

L'Ajuntament de Sagunt, a través de la regidoria d'Activitat Física, Salut i Esports, va presentar ahir en la nau del futur Museu Industrial del Port de Sagunt la programació del programa Alternatura per a les temporades de primavera i estiu. Constarà d'un total de set activitats, tant de muntanya com aquàtiques, que es duran a terme tant a la Comunitat Valenciana com fora d'Espanya, concretament a Montenegro. En la presentació van participar el regidor d'Activitat Física, Salut i Esports, Javier Timón; la tècnica de l'Ajuntament, Teresa Ferri; i el responsable del programa Alternatura, Juan Carlos Tarancón.

Javier Timón, va assegurar que «**si per alguna cosa es caracteritza Alternatura, a més de ser una activitat transversal, és una activitat que ens fa gaudir del patrimoni, sobretot natural, però també del patrimoni cultural i en este cas industrial**». A més, va destacar el fet de dur a terme la presentació en el Forn Alt, recentment denominat Bé d'Interés Cultural. «**Esperem que gaudiu de tota eixa programació que s'ha preparat amb manyaga i amb dedicació com sempre. Sabem que molts de vosaltres sou fidels a este programa, i per a aquells que no hagen participat tant, esperem que açò servisca d'enganxament**», va concloure Timón.

![](/media/oqrbbvdk/img_8158_c.jpg?width=850&height=566.6666666666666)

La presentació de la programació en sí va ser a càrrec de Juan Carlos Tarancón, responsable d'este programa d'activitats. Les activitats es dividixen en quatre blocs. El primer consta de tres excursions a través de la serra d'Espadà, fent una espècie de trans Espadà. El primer repte serà el 13 d'abril, al cim de la Costera, just enfront de la localitat castellonenca d'Eslida. El segon repte d'este bloc serà el dia 27 d'abril, al Cullera, a Almedíxer. L'excursió consistirà a pujar al pic Cullera i després per dalt fins a tornar a Almedíxer. Finalment, el tercer repte serà l'1 de juny a Aín, on es recorrerà el pic Espadà.

El segon bloc d'activitats consta d'una excursió nocturna. Serà el 18 de maig a Almedíxer, i es tracta d'una ruta senzilla a través del barranc d’Almanzor, acompanyats d'un educador ambiental expert en aus. També es farà un _trekking_ nocturn amb albirament i escolta d'aus.

El tercer bloc es durà a terme durant l'estiu, concretament el mes de juny, i constarà de dos excursions aquàtiques. El dia 15 a Sumacàrcer es farà un descens pel riu Xúquer. L'activitat es podrà realitzar en caiac o en _paddle-sup_. El descens compta amb l'avantatge de tindre un poc de corrent, la qual cosa permet guanyar estabilitat. La segona, serà el dia 29 i consistirà a visitar les illes Columbretes. S'eixirà de Castelló en catamarà i, una vegada en terra i després d'una explicació, qui ho desitge podrà bussejar per la zona. Amb un tub respirador, unes ulleres i unes aletes seria suficient per a participar en l'activitat. El termini d'inscripció per a esta excursió s'obrirà al més prompte possible, ja que hi ha 40 places reservades amb antelació i hi ha una data límit per a ocupar-les.

Finalment, del 14 al 21 de juliol es desenvoluparà l'última excursió del programa de primavera-estiu. Es tracta d'un viatge a Montenegro per a recórrer tots els parcs naturals del país balcànic. Entre les activitats que es realitzaran es troba el _rafting_. Esta activitat tindrà un cost aproximat de 1.100 €. Les persones interessades en esta activitat ja es poden inscriure: [https://viajes.transviaviajes.com/viaje/alternatura-montenegro.html/](https://viajes.transviaviajes.com/viaje/alternatura-montenegro.html/).

![](/media/auyntemc/cartel_c.jpg?width=386&height=546&mode=max)

*   [](http://www.facebook.com/sharer.php?u=https://aytosagunto.es/va/actualitat/la-regidoria-d-activitat-fisica-salut-i-esports-presenta-la-programacio-d-alternatura-per-a-primavera-estiu/ "Facebook")
*   [](http://twitter.com/share?url=https://aytosagunto.es/va/actualitat/la-regidoria-d-activitat-fisica-salut-i-esports-presenta-la-programacio-d-alternatura-per-a-primavera-estiu/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-regidoria-d-activitat-fisica-salut-i-esports-presenta-la-programacio-d-alternatura-per-a-primavera-estiu/ "Linked In")
*   [](mailto:?body=https://aytosagunto.es/va/actualitat/la-regidoria-d-activitat-fisica-salut-i-esports-presenta-la-programacio-d-alternatura-per-a-primavera-estiu/)